สพพ.เปิดเส้นทางลาว-มะละแหม่ง
สพพ.สานต่อโครงการทางคมนาคมกับเพื่อนบ้าน ขยายทางรถไฟไปเวียงจันทน์มะละแหม่ง พม่า
31 ก.ค. 2555

สพพ.สานต่อโครงการทางคมนาคมกับเพื่อนบ้าน ขยายทางรถไฟไปเวียงจันทน์มะละแหม่ง พม่า
นายธีระศักดิ์ มงคลโภชน์ รองผู้อำนวยการสำนักงานความร่วมมือพัฒนาเศรษฐกิจกับประเทศเพื่อนบ้าน (องค์การมหาชน) หรือ สพพ. กล่าวว่า ทิศทางการดำเนินงานของไทยจะมุ่งเน้นการพัฒนาระเบียงเศรษฐกิจด้านตะวันออกและตะวันตก (East West Economic Corridor) โดยเชื่อมโยงเส้นทางคมนาคมขนส่งกับประเทศเพื่อนบ้าน ซึ่งจะเป็นประโยชน์แก่ผู้ประกอบการในการขยายการค้าการลงทุนและลดต้นทุนด้านโลจิสติกส์ลง
ทั้งนี้ ความคืบหน้าโครงการเชื่อมต่อเส้นทางรถไฟท่านาแล้งไปถึงกรุงเวียงจันทน์ 7.75 กิโลเมตร วงเงิน 1,650 ล้านบาท ขณะนี้อยู่ระหว่างขั้นตอนการสรรหาผู้รับเหมา โดยแบ่งออกเป็น 3 ส่วน ประกอบด้วย การวางรางเชื่อมต่อท่านาแล้งไปยังเวียงจันทน์ การพัฒนาพื้นที่ท่านาแล้งเป็นจุดกระจายสินค้าและขนถ่ายตู้คอนเทนเนอร์และการสร้างสถานีขนส่งที่เวียงจันทน์ เพื่อรองรับนักท่องเที่ยวที่เดินทางโดยรถไฟเส้นทางนี้มากขึ้น จาก 2 หมื่นคน เป็น 3 แสนคน คาดว่าใช้เวลาก่อสร้าง 4 ปี จะแล้วเสร็จ
สำหรับในด้านตะวันตกก็มีความคืบหน้าการขยายเส้นทางจากเมืองกอกาเรกไปมะละแหม่ง โดย สพพ.ได้หารือร่วมกับธนาคารเพื่อการพัฒนาเอเชีย (เอดีบี) ซึ่งเห็นว่าเส้นทางนี้มีศักยภาพเชื่อมโยงการค้าไทยไปยังบังกลาเทศและอินเดีย ที่มีประชากรหลายร้อยล้านคน ตามแผนความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ (บิมสเทค) จึงจะร่วมกันศึกษารูปแบบโครงการ โดยเอดีบีจะเป็นผู้สนับสนุนงบประมาณ 
นอกจากเรื่องการพัฒนาด้านคมนาคมแล้ว สพพ.ยังมีแผนสนับสนุนแก่พม่าในโครงการลงทุนสายส่งไฟฟ้า เพื่อให้พร้อมรองรับการลงทุนในพม่าที่เพิ่มขึ้น ซึ่งขณะนี้อยู่ระหว่างการศึกษาโครงการ คาดว่าจะใช้งบประมาณไม่ต่ำกว่า 1,000 ล้านบาท